‘EFF moet strafregtelik aangekla word’EFF-lede word uit die parlement verwyder (!7 Mei 2016) Foto: Skermskoot uit SABC Digital News-video op YouTube Jackson Mthembu, hoofsweep van die ANC, het in ŉ verklaring gesê die EFF-LP’s se algemene anargistiese optrede is kommerwekkend en daarom moet die parlement regstappe teen die party doen. “Hierdie LP’s se kwaadwillige skade aan die parlement se eiendom vandag [Dinsdag], terwyl hulle volgens hul amp eerbaar en ŉ voorbeeld vir die res van die samelewing moet wees, is veral kommerwekkend in die lig van soortgelyke verwoesting en beskadiging van openbare eiendom regoor die land, insluitende skole, universiteite en klinieke,” het Mthembu gesê. Vuiste het geklap toe EFF-LP’s, wat die partyleier Julius Malema insluit, gister deur die parlement se veiligheidsdienste uit die Nasionale Vergadering verwyder is, omdat hulle pres. Jacob Zuma verhoed het om sy kwartaallikse vraag-en-antwoord sessie te begin. Speaker Baleka Mbete het beveel die LP’s moet verwyder word omdat hulle die parlementêre reëls oortree het deur die president te verhoed om te praat. Die EFF-LP’s het gesê hulle sal nie toelaat dat die parlementêre bedrywighede voortgaan voordat Zuma aangespreeklik gehou word oor sy oortreding van die grondwet in verband met die Nkandla-sage nie. Hulle het besems en asblikke na die parlement se veiligheidsbeamptes geslinger en van die EFF se ondersteuners het vanuit die openbare galery gekom om aan die gestoei deel te neem. ŉ Glasdeur is gebreek terwyl veiligheidsbeamptes die LP’s by die gebou uitgestoot het. Malema het later gesê die president sal nooit vrede in die parlement vind nie en die EFF sal “enige wapen” gebruik om teen hom te baklei.